Skoenkleur bepaal nie wie jy is | Netwerk24
Skoenkleur bepaal nie wie jy is
Deur Hannes Noëth 12 Februarie 2020 06:04
Om by hom in die straat verby te ry was kostelik om te sien, so kostelik dat dit belangrik genoeg is om oor te vertel.
Hy loop vrolik en fier; doelgerig op pad na sy adres. Baie mense trek hulle dalk dieselfde as hy aan soos hy vandag aangetrek is, miskien omdat dit mode is of hulle ’n standpunt wil inneem. Maar nie hy nie. Hy is so aangetrek omdat dit al is wat hy het. Tog hou dit hom nie terug nie.
Sy skoene is twee verskillende kleure. Aan die linkervoet, ’n verslonste ou kleur; aan die ander, ’n helder een. ’n Onpaar soort, ’n onpaar kleur.
Pla dit hom? Moontlik, maar hy wys dit nie. Hy word nie teruggehou nie. Sy menswees en sy rigting, sy doel en sy dag word nie bepaal deur die skoene wat hy aan het of eintlik, meer korrek, nie aan het nie. Hy lyk vreemd, komies – maar sy lewenshouding is aansteeklik.
Ons het nie alles nodig wat ons dink ons het om gelukkig te wees nie. Wat jy besit, bepaal nie jou saligheid nie.
Eerder as om voortdurend besig te wees met wat jy het of nie het nie, kan jy vorentoe gaan en jou adres bereik. Jy kan jou lewe leef en doen wat jy moet doen, in wie jy is, wees wie jy moet wees.
Selfs jou skoene se kleur, weens armoede, bepaal nie jou menswees nie. Moenie bepaal word deur wat jy het of nie het nie.